
_START_ARTICLE_
Slaget ved Kalka-floden
_START_PARAGRAPH_
Slaget ved Kalka-floden den 13. maj 1223 stod mellem mongolerne og Kievriget under mongolernes invasion af Rusland._NEWLINE_Slaget endte med en overvældende mongolsk sejr, men mongolerne fulgte ikke sejren op. I stedet trak de sig tilbage øst over for at blive forenet med Djengis Khans hovedstyrke._NEWLINE_Russerne blev ledet af Mstislav Mstislavitsj og Mstislav 3., mens mongolerne stod under kommando af Subotai og Jebe. Størrelsen på den russiske styrke er uklar, men skønnene går fra 30.000 til 80.000 mand. Mongolerne havde ca. 20.000 mand._NEWLINE_Under slaget blev russernes styrke omringet af mongolernes kavaleri, og slaget udviklede sig til en virkelig massakre. Det er blevet anslået, at russerne mistede 50.000 mand, mens mongolernes tab var ubetydelige, og militærhistorikeren Richard A. Gabriel har beskrevet Subotais felttog som «et af de største eventyr i kavalerikrigenes historie»._NEWLINE_Russerne mistede størtedelen af deres hærstyrker og ville næppe have haft mulighed til at stoppe mongolerne, hvis disse havde fortsat deres felttog. Subotai kom imidlertid tilbage sammen med Batu Khan i 1237, og med en hær på 120.000 mand havde de små problemer med at erobre Kievriget og trænge videre ind i Europa.